b"\n_START_ARTICLE_\nMauricio Pochettino\n_START_SECTION_\nUra pelaajana\n_START_PARAGRAPH_\nPochettino aloitti peliuransa kotimaassaan Newell's Old Boysissa 1988. Nuorukainen edusti seuraa kuuden vuoden ajan, kunnes 21-vuotias puolustaja kiinnosti espanjalaisen RCD Espanyolia ja Pochettino siirtyi vanhalle mantereelle. Pochettino ahkeroi Espanyolin puolustuksessa kuuden kauden ajan pelaten yli 200 La Liga -ottelua. Ura Espanyolissa huipentui Copa del Reyn voittoon kaudella 1999\xe2\x80\x932000._NEWLINE_Kes\xc3\xa4ll\xc3\xa4 2000 Pochettino j\xc3\xa4tti Espanjan kent\xc3\xa4t ja siirtyi ranskalaisseura Paris Saint-Germainiin. Ranskalaisjoukkueessa puolustaja pelasi kolmen kauden ajan esiintyen 74 kertaa p\xc3\xa4\xc3\xa4sarjatasolla. Tammikuussa 2004 h\xc3\xa4n siirtyi FC Girondins de Bordeaux'hon, mutta ura ei viinikaupungissa en\xc3\xa4\xc3\xa4 l\xc3\xa4htenyt lentoon ja kes\xc3\xa4ll\xc3\xa4 h\xc3\xa4n palasi RCD Espanyoliin. Pochettino pelasi uransa viimeiset kaudet Espanyolissa p\xc3\xa4\xc3\xa4tt\xc3\xa4en ammattilaisuransa 34-vuotiaana Copa del Reyn voittoon p\xc3\xa4\xc3\xa4ttyneen kauden 2005\xe2\x80\x932006 j\xc3\xa4lkeen._NEWLINE_Argentiinan maajoukkueessa Pochettino pelasi urallaan 20 A-maaottelua onnistuen my\xc3\xb6s kahdesti maalinteossa. H\xc3\xa4n oli mukana Marcelo Bielsan valmentamassa joukkueessa Copa Am\xc3\xa9ricassa 1999, kun Argentiina h\xc3\xa4visi puoliv\xc3\xa4lieriss\xc3\xa4 Brasilialle 2\xe2\x80\x931 sek\xc3\xa4 MM-joukkueessa 2002, jolloin Argentiinan tie katkesi yll\xc3\xa4tt\xc3\xa4en jo alkulohkovaiheessa. Pochettino pelasi MM-kisoissa Argentiinan kaikki kolme ottelua alusta loppuun.\n_START_SECTION_\nUra valmentajana\n_START_PARAGRAPH_\nPochettino oli pelaajauransa j\xc3\xa4lkeen muutaman vuoden sivussa jalkapallomaailman ytimest\xc3\xa4. H\xc3\xa4n toimi RCD Espanyolin naisjoukkueen valmentajana, kunnes tammikuussa 2009 seura nosti h\xc3\xa4net miesten edustusjoukkueen uudeksi p\xc3\xa4\xc3\xa4valmentajaksi. Pochettinosta tuli putoamisviivan alapuolelle juuttuneen seuran kolmas valmentaja kaudella 2008\xe2\x80\x932009. _NEWLINE_Pochettinon valmennusuran alku sai loistavan sys\xc3\xa4yksen helmikuussa, kun Espanyol kukisti La Ligaa dominoineen FC Barcelonan Camp Noulla 1\xe2\x80\x932. Hyv\xc3\xa4t otteet kestiv\xc3\xa4t kauden loppuun saakka ja Pochettino nosti seuran lopulta kymmenenneksi. Pochettinon ensimm\xc3\xa4inen kokonainen kausi Espanyolin puikoissa p\xc3\xa4\xc3\xa4ttyi sijalle 11. Syyskuussa 2010 h\xc3\xa4n allekirjoitti kes\xc3\xa4\xc3\xa4n 2012 ulottuvan jatkosopimuksen Espanyolin kanssa. Pochettino sai potkut Espanyolista marraskuun lopulla 2012 seuran juututtua La Ligan jumboksi. _NEWLINE_Pochettino palkattiin 18.1.2013 Englannin Valioliigassa pelaavan Southamptonin p\xc3\xa4\xc3\xa4valmentajaksi, seuran erotettua yll\xc3\xa4tt\xc3\xa4en Nigel Adkinsin.  Argentiinalaisen johdolla Soton sijoittui kauden p\xc3\xa4\xc3\xa4tteeksi liigassa kolmanneksitoista. T\xc3\xa4ydell\xc3\xa4 kaudellaan 2013/14 Pochettino luotsasi aktiivista jalkapalloa pelanneen Sotonin lopulta kahdeksanneksi. Sijoitus oli seuran paras Valioliigassa 11 vuoteen. Kauden j\xc3\xa4lkeen Pochettino teki viiden vuoden sopimuksen Tottenham Hotspurin kanssa.  Pochettino luotsasi Spursin Englannin liigacupin finaaliin debyyttikaudellaan, mutta mestaruus j\xc3\xa4i haaveeksi Chelsean oltua loppuottelussa vahvempi maalein 2\xe2\x80\x930. Valioliigassa Spurs pelasi hyv\xc3\xa4n kauden ja sijoittui viidenneksi. Pochettino uudisti joukkuetta ja h\xc3\xa4nen alaisuudessaan nuoret pelaajat kuten Harry Kane, Dele Alli ja Eric Dier tekiv\xc3\xa4t l\xc3\xa4pimurtonsa. Kaudella 2015/16 Spurs taisteli Englannin Valioliigan mestaruudesta, mutta joutui lopulta taipumaan superyll\xc3\xa4tt\xc3\xa4j\xc3\xa4 Leicester Citylle. Kauden loistavien esitysten my\xc3\xb6t\xc3\xa4 Spurs teki Pochettinon kanssa vuoteen 2021 ulottuvan jatkosopimuksen.\n_START_SECTION_\nValmennusfilosofia\n_START_PARAGRAPH_\nPochettino suosii hy\xc3\xb6kk\xc3\xa4\xc3\xa4v\xc3\xa4\xc3\xa4 ja aktiivista pelitapaa. H\xc3\xa4nen joukkueensa pelaavat yleens\xc3\xa4 4-2-3-1-muodostelmalla, jossa vahva pr\xc3\xa4ssipeli ja taitava pallonhallinta korostuvat. Pochettino on saanut my\xc3\xb6s paljon kehuja nuorten lahjakkuuksien tunnistamisesta ja nostamisesta edustusjoukkueeseen."